ലക്ഷദ്വീപ് ജനതയ്ക്ക് തിരിച്ചടി കരട് നിയമങ്ങള്ക്ക് സ്റ്റേയില്ല, ഹര്ജി ഹൈക്കോടതി തീര്പ്പാക്കി കൊച്ചി: ലക്ഷദ്വീപ് അഡ്മിനിസ്ട്രേഷന് നടപ്പിലാക്കിയ കരട് നിയമങ്ങള്ക്കെതിരായ ഹര്ജി ഹൈക്കോടതി തീര്പ്പാക്കി. കരട് മലയാളത്തില് പ്രസിദ്ധീകരിക്കണം എന്ന ആവശ്യവും തള്ളിയ കോടതി ആക്ഷേപങ്ങള് കേന്ദ്രമന്ത്രാലയത്തെ അറിയിക്കാമെന്നും കോടതി വ്യക്തമാക്കി. ലക്ഷദ്വീപിലെ കരട് നിയമങ്ങള് ചോദ്യം ചെയ്ത് സേവ് ലക്ഷദ്വീപ് ഫോറത്തിന്റെ നേതൃത്വത്തിലാണ് ദ്വീപ് എംപി പി.പി മുഹമ്മദ് ഫൈസല് അടക്കമുള്ളവരാണ് പൊതുതാല്പര്യ ഹര്ജി നല്കിയത്. ദ്വീപ് ജനതയുടെ അഭിപ്രായങ്ങള് പരിഗണിക്കാതെയും നടപടിക്രമങ്ങള് പാലിക്കാതെയുമാണ് കരട് നിയമങ്ങള് തയ്യാറാക്കിയതെന്ന് ചൂണ്ടിക്കാട്ടിയായിരുന്നു ഹര്ജി. കരട് നിയമങ്ങളും നിയമ നിര്മ്മാണവുമായും ബന്ധപ്പെട്ട് കിടക്കുന്ന കാര്യങ്ങളില് കോടതിക്ക് ഇടപെടാനോ, ചോദ്യം ചെയ്യാനോ പറ്റില്ലെന്നായിരുന്നു ലക്ഷദ്വീപ് അഡ്മിനിസ്ട്രേഷന്്റെ നിലപാട്.